hotchpotch/miracl-hf-unified huggingface dataset:
Éric Roy
Éric Roy (s. 26. syyskuuta 1967) on ranskalainen jalkapallovalmentaja ja entinen keskikenttäpelaaja.
Roy aloitti uransa OGC Nicen keskikenttäpelaajana 1988 debytoiden Division 1:ssä saman vuoden marraskuussa. Hän edusti rivieralaisseuraa neljän kauden ajan pelaten 86 liigaottelua. Yhden Sporting Toulon Varissa vietetyn kauden jälkeen Roy liittyi 1993 Olympique Lyonnais'n joukkueeseen ja oli keskeisessä roolissa joukkueen raivatessa tietä kohti Ranskan eliittiä. Lyonissa Roy juhli mestaruushopeaa 1995 ja Coupe de la Liguen hopeaa 1996.
Lyonista Roy siirtyi 1996 Olympique Marseilleen. Pääsarjatasolle palanneen seuran paidassa Roy uurasti kolme kautta ja pääsi lähimmäksi mestaruutta kaudella 1998–1999, kun OM oli liigassa hopealla. Kyseisen kauden jälkeen Roy siirtyi Sunderlandiin, jossa pelasi 27 valioliigaottelua.
Tammikuussa 2001 Roy palasi takaisin Ranskaan liittyen ESTAC Troyes'n joukkueeseen. Hän pelasi kevätkaudella seurassa vain kuusi ottelua ja vaihtoi kesällä maisemaa siirtyen espanjalaiseen Rayo Vallecanoon. Peliaika Primera Divisiónissa jäi kuitenkin vähälle ja kauden jälkeen hän palasi takaisin kotimaahansa kasvattajaseuraansa OGC Niceen. Roy lopetti pelaajauransa nizzalaisseurassa 2004.Pelaajauransa jälkeen Roy on toiminut OGC Nicen organisaatiossa urheilutoimenjohtajana vuodesta 2009 lähtien. Lisäksi hän on toiminut televisiokanava Direct 8:n asiantuntijana. Maaliskuussa 2010 hänet nimitettiin yhdessä René Marsiglian ja Frédéric Giorian kanssa vastaamaan seuran edustusjoukkueen valmennuksesta Didier Ollé-Nicollen potkujen jälkeen. Royn johdolla OGC Nice säilytti paikkansa pääsarjassa. Kauden jälkeen hänen sopimustaan jatkettiin kauden 2010–2011 loppuun. Kausi 2011–2012 lähti Royn suojattien osalta huonosti käyntiin. Marraskuun puolivälissä seurajohto siirsi Royn päävalmentajan paikalta seuran general manageriksi.
Harmaa-andiensirkkunen
Harmaa-andiensirkkunen ("Catamenia inornata") on Etelä-Amerikassa tavattava tangaroihin kuuluva varpuslintu.
Kooltaan harmaa-andiensirkkunen on noin 13–15 cm. Koiras on yleisväritykseltään vaalean harmaa. Selässä ja päässä on mustia viiruja. Alaperä on koiraalla kastanjanruskea ja vatsa harmahtavan ruskea. Naaras on väritykseltään hieman koirasta ruskeampi ja raidallinen erityisesti kurkusta ja rinnastaan. Nokka on melko suuri ja tukeva sekä väriltään vaaleanpunertava. Ulkonäöltään harmaa-andiensirkku muistuttaa paramosirkkusta ("Catamenia homochroa"), joka eroaa harmaa-andiensirkkusesta tummemman värityksensä ja keltaisen nokkansa perusteella.
Harmaa-andiensirkkusen levinneisyysalue ulottuu Venezuelasta Andien poikki aina Chilen ja Argentiinan pohjoisosiin. Lajin elinympäristöä ovat avoimet ruohomaat, laidunmaat ja paramo-kasvillisuus. Toisinaan lajia tavataan myös pensaikkoisemmiltakin alueilta. Harmaa-andiensirkkusen elinympäristöt sijaitsevat usein 2 200–3 800 metrin korkeudella merenpinnasta
Pesimäajan ulkopuolella linnut kerääntyvät parviksi. Ravintonsa laji etsii maasta ruohikon joukosta. Linnun pesimäkausi kestää tammikuulta helmikuulle tai heinäkuun lopusta syyskuulle.
The ABC Collection
The ABC Collection on Steppenwolf-yhtyeen vuonna 1976 julkaistu kokoelma-albumi, joka keskittyy yhtyeen vuosien 1968–1970 tuotantoon.
Reborn to be Wild
Reborn to be Wild on Steppenwolfin kokoelma-albumi yhtyeen toisen tulemisen vuosilta 1974-1976.
Yksityistiepäivä
Yksityistiepäivä tai – päivät on tilaisuus, jossa käsitellään yksityisteiden ajankohtaisia hallinnon, talouden, rakentamisen, parantamisen ja kunnossapidon kysymyksiä.
Tilaisuudet on tarkoitettu yleensä:
Yksityistiepäiviä järjestävät lähinnä metsäkeskukset ja Suomen Tieyhdistys. Tieyhdistys on järjestänyt vuodesta 1995 lähtien Alueelliset Yksityistiepäivät -kiertueen 10-15 paikkakunnalla joka toinen vuosi. Osanottajia on ollut jokaisella kiertueella runsaasti, noin 2500 henkeä. Tilaisuuksien suuri suosio perustuu muodollisiin osanottomaksuihin ja siihen, että osanottajat saavat niissä kaipaamaansa tärkeää tietoa. Yleensä mukana kiertueella on ollut myös alalla toimivia erilaisten palvelujen ja -tuotteiden tarjoajia.
Live in London (Steppenwolfin albumi)
Live in London on Steppenwolfin live-albumi vuodelta 1981. Se on ensimmäinen julkaisu nimellä John Kay & Steppenwolf. Kay oli koonnut yhtyeen uudelleen vuonna 1980.
Weli Pölkki
Weli Niklas Pölkki (18. toukokuuta 1912 Leivonmäki – 24. maaliskuuta 1960 Kangasniemi) oli suomalainen runoilija.
Limingan rovastikunta
Limingan rovastikunta on yksi Suomen evankelis-luterilaisen kirkon Oulun hiippakunnan yhdeksästä rovastikunnasta. Rovastikuntaan kuuluvat Hailuodon, Kempeleen, Limingan, Lumijoen, Muhoksen, Tyrnävän ja Utajärven luterilaiset seurakunnat.
Joe Penny
Joseph Edward ”Joe” Penny Jr. (s. 24. kesäkuuta 1956 Lontoo, Englanti) on yhdysvaltalainen näyttelijä. Hän syntyi Englannissa yhdysvaltalaiselle isälle ja italialaiselle äidillä, mutta hänet kasvatettiin Georgian osavaltiossa Yhdysvalloissa. Penny tunnetaan Nick Ryder -hahmon näyttelijänä televisiosarjassa "Riptide" ja Jake Stylesin roolista televisiosarjassa "Koira haudattuna" ("Jake and the Fatman").
Penny on esiintynyt myös muun muassa televisiosarjoissa "Enkelin kosketus", "T. J. Hooker", "Matlock", "Lou Grant" ja "Päivien viemää".
Penny vieraili Suomessa vuonna 1992 vihkien käyttöön Vaasassa sijaitsevan Tropiclandia-kylpylän.
Eemeli Mäki
Eemeli Arvid Mäki (8. elokuuta 1884 Multia – 24. marraskuuta 1960 Pieksämäki) oli suomalainen kirjailija.
Jatta
Jatta on suomalainen naisen etunimi, Marjatta-nimen lyhentymä. Suomalaisessa nimipäiväkalenterissa se on ollut vuodesta 2010 lähtien, ja Jatan nimipäivä on 15. elokuuta.
Vuoden 2009 loppuun mennessä nimi Jatta on annettu 825 henkilölle, joista yli puolet on 1980- ja 1990-luvuilla syntyneitä. Ennen vuotta 1920 nimeä ei ollut annettu kenellekään.
Joseph Ruttenberg
Joseph Ruttenberg (4. heinäkuuta 1889 Pietari, Venäjä – 1. toukokuuta 1983 Los Angeles, Kalifornia, Yhdysvallat) oli venäläissyntyinen elokuvaaja. Hän muutti Yhdysvaltoihin jo lapsena. Ruttenberg toimi valokuvatoimittajana ja uutisfilmien kuvaajana ennen siirtymistään Hollywoodiin vuonna 1915.
Ruttenberg oli kaikkiaan kymmenen kertaa ehdolla parhaan kuvauksen Oscar-palkinnon saajaksi. Palkinnon hän sai neljä kertaa. Ne tulivat elokuvista "Unohtumaton valssi" (1938), "Rouva Miniver" (1942), "Kadun kuningas" (1956) ja "Gigi" (1958).
Keski-Suomen Liikunta
Keski-Suomen Liikunta ry (KesLi) on perustettu vuonna 1993. KesLi on yksi viidestätoista liikunnan aluejärjestöstä, toiminta-alueena Keski-Suomen maakunta.
KesLin tavoitteena on liikuntapalveluja tarjoavien paikallisten tahojen elinvoimaisuus ja osaaminen sekä niiden valmius vastata liikkuvan ihmisen muuttuviin tarpeisiin ja vaatimuksiin.
Antisa Khvitšava
Antisa Khvitšava (, s. väitetysti 8. heinäkuuta 1880, k. 4. lokakuuta 2012 Sachino, Georgia) oli georgialainen nainen, jonka väitettiin olleen maailman vanhin elossa ollut ihminen. Georgian viranomaiset yrittivät saada todistetuksi Guinnessin ennätysten kirjalle hänen olleen 130-vuotias.
Karl Struss
Karl Fischer Struss (30. marraskuuta 1886 New York, New York – 16. joulukuuta 1981) oli yhdysvaltalainen elokuvaaja.
Struss oli kaikkiaan viisi kertaa Oscar-ehdokkaana. Palkinnon hän sai vuoden 1927 elokuvasta "Auringonnousu". Muita Strussin kuvaamia elokuvia ovat muun muassa "Tri Jekyll & Mr. Hyde" (1931), "Parrasvalot" (1952), "Kärpänen" (1958) ja "Vihan lapsi" (1962).
Dyspontion
Dyspontion (, ) tai Dyspontioi () oli antiikin aikainen kaupunki ja kaupunkivaltio ("polis") Pisatiksen alueella Peloponnesoksen niemimaan länsiosassa Kreikassa. Se sijaitsi suunnilleen nykyisen Pýrgoksen kunnan Skafidián ja Myrtéan (Myrtián) kylien tienoilla.
Myöhemmin kaupunki tuli Eliin kaupungin alaisuuteen. Strabonin mukaan dyspontionlaiset nousivat Pisan kaupungin asukkaiden kanssa kapinaan Elistä vastaan noin vuonna 570 eaa. Elisläiset tuhosivat kaupungin, jonka jälkeen sen asukkaat muuttivat Epidamnokseen ja Apolloniaan. Kaupungista ei ole tämän jälkeen mitään mainintoja.
2. olympiadin Olympian kisoissa vuonna 772 eaa. kaupunkia edustanut Antimakhos voitti ainoana lajina olleen stadionjuoksun. Voitto lienee kaupungin kohdalla ainoa laatuaan.
Jorma Kannila
Jorma Kustaa Kannila (17. toukokuuta 1934 Teisko – 3. toukokuuta 2010 Tampere) oli suomalainen opettaja ja kirjailija.
Kannila toimi äidinkielen lehtorina Tampereen klassillisen lyseossa, josta hän oli päässyt ylioppilaaksi. Hän oli nuoruusvuosinaan kirjailija Hannu Salaman ystävä ja he kävivät samaan aikaan klassillista lyseota. Kannila voitti J. H. Erkon kirjoituskilpailun 1960. 1960-luvun teosten jälkeen hän ei kirjoittanut enää kaunokirjallisuutta, vaan keskittyi toimintaan kirjallisissa järjestöissä ja kulttuuriyhdistyksissä, kuten Väinö Linna -seurassa ja oli ideoimassa Pentinkulman päiviä. Hän oli Suomen nuorisokirjallisuuden instituutin perustajajäsen, ja siinä tehtävässä, kuten myös opettajana, innosti nuoria kirjoittamaan. Hän järjesti kirjailijavierailuja kouluille ja toimitti Tampereen Säästöpankin kustantamia Sampo ja Teini-Sampo lehtiä, joissa julkaistiin nuorten kirjoituksia. Hän toimi myös Nykysuomen seurassa. Kannila oli Suomen kirjailijaliiton puheenjohtaja 1982–1987 ja Pirkkalaiskirjailijoiden puheenjohtajana 1975–1982.
Tapio Saarion Kuka kukin oikeasti on -teoksen mukaan Jorma Kannila oli esikuvana Hannu Salaman kirjoissa esiintyvälle Paavo Kenttäläiselle.
Tauno Kalliokulju
Tauno Immanuel Kalliokulju (11. tammikuuta 1935 Petäjäskoski, Oulainen – 7. marraskuuta 1999 Oulainen) oli suomalainen kansalaisopiston rehtori ja kirjailija.
Maanviljelijäperheeseen syntynyt Kalliokulju valmistui sosionomiksi vuonna 1961 Tampereen Yhteiskunnallisesta korkeakoulusta ja yhteiskuntatieteiden maisteriksi vuonna 1978 Tampereen yliopistosta. Hän oli aluksi tuntiopettajana Kalajoen kristillisessä kansanopistossa ja Oulas-opistossa. Vuosina 1971–1989 Kalliokulju toimi Paavolan (Ruukin) kansalaisopiston rehtorina. Hän jäi eläkkeelle vuonna 1989.
Kalliokulju palkittiin J. H. Erkon kirjoituskilpailussa vuonna 1960. Hän kirjoitti "Liitto"-lehteen kulttuuri- ja yhteiskunnallisista aiheista. Hän kuului myös oululaisen Kaltio-kulttuurilehden toimituskuntaan. Kalliokulju oli Oulun läänin taidetoimikunnan jäsen vuosina 1977–1982.
Uskonto Tšekissä
Uskonto Tšekissä: Suurimmat uskontokunnat Tšekissä ovat katolisuus (27 %), protestanttisuus (1 %), hussilaiset (1 %) ja pieni juutalainen yhteisö. 59 % väestöstä ei tunnusta mitään uskontoa. Kaikkiaan 34 % väestöstä kuuluu johonkin uskontoon. Tšekki onkin Euroopan vähiten uskonnollisia maita.
Pohjan pioneeripataljoona
Pohjan pioneeripataljoona (POHPIONP) on Kainuun prikaatin joukkoyksikkö, joka antaa pioneeriaselajin koulutusta. Pataljoonaan kuuluu kaksi perusyksikköä, Teknillinen Komppania (TEKNK) ja 1. pioneerikomppania (1PIONK). Edellinen antaa normaalin peruskoulutuskauden jälkeen aselajin erikoiskalusto-, tiedustelu- ja johtajakoulutusta, jälkimmäinen taas taistelupioneerin perus-, erikois- ja joukkokoulutusta.
Pohjan pioneeripataljoona toimi aikaisemmin Oulussa osana Pohjan Prikaatia, mutta siirrettiin Kajaaniin vuonna 1998, kun Oulun varuskunnan varusmieskoulutusta antavat yksiköt lakkautettiin puolustusvoimien rakennemuutoksen yhteydessä. Pioneeripataljoonaan kuului Oulussa Pohjan pioneerikomppania (PohPionK/PohPionP).
Jääkiekon SM-liigan tuomarit
Jääkiekon SM-liigassa tuomitsi kaudella 2018 yhteensä 39 tuomaria, 22 päätuomaria ja 17 linjatuomaria. Kaudella 2015-2016 hyväksyttiin niin sanotut kotituomarit eli seurojen kotipelejä sai tuomita kyseisellä paikkakunnalla asuva päätuomari.
Kaudelle 2006 SM-liigatuomarit saivat uudet SM-liigaan tarkoitetut paidat. Niissä oli tarkoitus säilyttää erotuomaripaidan raitoja mutta tuoda jotain uutta. Paitojen hankinnassa toimi yhteistyössä Intrum Justitia. Mainoksia heillä nykypäivänä on jalassa CLIQUE, rinnassa, kypärässä ja selässä INTRUM JUSTITIAN tunnuslause "fair play" ja yhtiön logo sekä polvessa ja housujen takana EA Sports logo. Heidän asusteet ovat Bauerin tuotantoa. Kypärä on Bauerin 9500.
SM-liigan tuomaristoa ollaan arvosteltu kovasti eri medioissa. Erityisesti liigan suhtautumista päähän kohdistuviin taklauksiin pidetään vanhentuneena suhteessa esimerkiksi NHL:ään. Media eikä yleisö kuitenkaan usein huomioi sitä seikkaa, että Suomessa ei ole ainuttakaan ammattilaistuomaria, toisin kuin taas esimerkiksi NHL- ja KHL-liigoissa.
Donnie Nelson
Donnie Nelson (s. 10. syyskuuta 1962) on yhdysvaltalainen toimitusjohtaja, joka toimii Dallas Mavericksin toimitusjohtajana. Hänen isänsä, Don Nelson, on tunnettu koripallovalmentaja.
Nelson tuli Mavericksiin vuonna 1998. Hän on toiminut myös vähän aikaa Mavericksin päävalmentajana yhdessä Del Harrisin kanssa.
The Sims 3: Unelmaduuni
The Sims 3: Unelmaduuni ("The Sims 3: Ambitions") on The Sims 3 -videopelin kesäkuussa 2010 julkaistu lisäosa. Lisäosassa voi ensimmäistä kertaa hallita simejä heidän työpaikallaan ja nähdä rakennusten sisään, tosin alkuperäisissä ammateissa rakennusten sisälle ei näy ja työskentely sujuu aikaisempaan tapaan. Mukaan on lisätty muutamia uusia ammatteja, kuten lääkäri ja palomies, sekä mahdollisuus ryhtyä yksityisyrittäjäksi, kuten yksityisetsiväksi tai keksijäksi. Nyt töissä edetään muutenkin kuin vain käymällä työpaikalla ja tekemällä tehtäviä, sillä simillä on mahdollisuus tehdä töitä myös työpaikan ulkopuolella. Jokaisessa ammatissa on mittari, joka täyttyy sen myötä, kuinka kokenut sim on työssään ja se vaikuttaa ylennyksen saantiin.
Ron Wilson
Ron Lawrence Wilson (s. 28. toukokuuta 1955 Windsor, Ontario, Kanada) on yhdysvaltalainen, kanadalaissyntyinen, jääkiekkovalmentaja ja entinen jääkiekkoilija. Vancouverin 2010 talviolympialaisissa hän toimi hopealle sijoittuneen Yhdysvaltain maajoukkueen päävalmentajana. Wilson on syntynyt Ontariossa, Kanadassa, josta hän muutti Yhdysvaltoihin 12-vuotiaana. Wilsonilla on Yhdysvaltain ja Kanadan kaksoiskansalaisuus. Pelaajaurallaan hän edusti Yhdysvaltoja useissa turnauksissa. Valmentajaurallaan Wilson on toiminut päävalmentajana NHL-seuroissa Anaheim Ducks, Washington Capitals, San Jose Sharks sekä Toronto Maple Leafs. Wilson on yksi niistä harvoista NHL:ssä, jotka ovat saaneet täyteen 600 voitettua ottelua valmentajana.
Nissin
Nissin (Nissin Kogyo) on vuonna 1953 perustettu japanilainen jarruosia valmistava yritys. Sen valmistamia jarruja käyttävät muun muassa Honda, Yamaha, Kawasaki, Suzuki, Harley-Davidson ja Buell.
Brian Orser
Brian Ernest Orser (s. 18. joulukuuta 1961) on kanadalainen taitoluistelija ja toimii nykyisin taitoluisteluvalmentajana. Urallaan Orser saavutti kaksi olympiahopeaa vuosina 1984 ja 1988. Maailmanmestaruuden Orser voitti vuonna 1987. Kanadan mestaruuden Orser voitti kaikkiaan kahdeksan kertaa peräkkäin vuosina 1981–1988. Orser toimii luistelun ohjaajana Toronto Cricket, Skating and Curling Clubissa, Torontossa, Kanadassa.
Voikkaan koulu
Voikkaan koulu on ala-aste Voikkaan kaupunginosassa Kouvolassa. Koulussa tarjotaan yleisopetusta ja siellä on noin 160 oppilasta. Koulun rehtori on Jouni Kuivalainen.
Amerikanmeriharakka
Amerikanmeriharakka ("Haematopus palliatus") on amerikkalainen kahlaajalintu. Sen esiintymisalue käsittää Amerikan rannikot, lännessä Kalifornianlahdelta Chilen keskiosiin, ja idässä Massachusettsista Argentiinan eteläosiin, mukaan lukien Länsi-Intian saariston. Alalaji "galapagensis" elää Galápagossaarilla. Lajin holotyypin kuvaili Coenraad Jacob Temminck Venezuelasta vuonna 1820.
Kuusjoen koulu
Kuusjoen koulu on vuonna 2010 käyttöön otettu alakoulu Kuusjoella. Se jatkaa aiempien Raatalan, Kurkelan ja Ylikulman koulujen toimintaa. Koulun yhteydessä ovat myös päiväkoti ja esikoulu. Koulu on yhteydessä Kuusjokitaloon, joka on myös koulun liikuntasali. Koulu koostuu kolmesta siivestä ja keskiosasta: vihreä A-siipi (4.-6.lk.), keltainen B-siipi (1.-3.lk.) ja sininen siipi (esikoulu ja päiväkoti).
Sentteri (koripallo)
Sentteri on yksi koripallon pelipaikoista. Sentteri-pelaaja on yleensä joukkueensa pisin pelaaja. Sentteri vastaa joukkueen korinaluspelistä, jonka lisäksi sentteri pyrkii tekemään pisteitä, keräämään levypalloja sekä torjumaan vastustajan heittoyrityksiä.
Useat sentterit eivät pysty heittämään palloa kaukaa korilta, jonka takia he tekevät suuren osan koreistaan pakittamalla vastustajaa kohti. Tunnettuja sentteri-pelaajia ovat Patrick Ewing, Hakeem Olajuwon ja David Robinson, jotka olivat 1980–luvulla NBA:n parhaimpia senttereitä. 1990- luvun parhaimpiin sentterein kuuluivat muiden muassa Shaquille O’Neal ja Dikembe Mutombo.
Chilenmeriharakka
Chilenmeriharakka ("Haematopus ater") on eteläamerikkalainen kahlaajalintu. Sen esiintymisalue ulottuu Perun rannikon pohjoisosan Lambayequesta Tulimaahan ja sieltä Atlantin rannikkoa pohjoiseen, eteläisen Argentiinan Chubutiin saakka. Lajia esiintyy myös Falklandsaarilla. Chilenmeriharakan holotyypin kuvailivat Louis Jean Pierre Vieillot ja Paul-Louis Oudart Magalhãesinsalmelta 1825.
Paul-Louis Oudart
Paul-Louis Oudart (1796–1850) oli ranskalainen luontomaalari ja luonnontutkija. Hän nimesi chilenmeriharakan ("Haematopus ater") yhdessä Louis Jean Pierre Vieillotin kanssa 1825 (teoksessa "La Galerie des Oiseaux du cabinet d'histoire naturelle du jardin du roi").
Chhatrapati Shivajin kansainvälinen lentoasema
Chhatrapati Shivajin kansainvälinen lentoasema () , aikaisemmin Saharin kansainvälinen lentoasema, on lentoasema Mumbaissa, Intiassa. Lentoaseman lyhenne BOM tulee Mumbain aiemmasta nimestä Bombaysta. Lentoaseman kautta kulki noin 48,5 miljoonaa matkustajaa huhtikuun 2017 ja maaliskuun 2018 välisenä aikana. Lentoasema on maansa toiseksi vilkkain. Lentoasema syntyi kun Saharin kansainvälinen lentoasema ja Santa Cruzin kotimaan liikenteen lentoasema yhdistettiin ja nimettiin muinaisen Maratien keisarin, Chhatrapati Shivaji Bhoslen mukaan.
Lentoasema koostuu kahdesta terminaalista – terminaali 1 (Santa Cruz) kotimaan lennoille ja terminaali 2 (Sahar) kansainvälisille lennoille. Lentoasemalla on kaksi toisensa leikkaavaa kiitotietä, 09/27 ja 14/32. Kiitotie 14/32, 2 925 metriä, on ykkös- ja kakkosterminaalien välissä. Pääkiitotie, 09/27 3 445 metriä, leikkaa kiitotie 14/32:n terminaalirakennusten eteläpuolella.
Janne Malmivaara
Janne Malmivaara on suomalainen viulisti. Hän on toiminut Helsingin ammattikorkeakoulu Stadian lehtorina ja vuodesta 2006 Sibelius-Akatemian viulumusiikin lehtorina ja Savonlinnan uuden viulukoulun perustajana vuodesta 2009 yhdessä viulisti Elina Vähälän kanssa.. Janne Malmivaara piti ensikonserttinsa Sibelius-Akatemian Seria-classica -sarjassa vuonna 2002 valmistuttuaan Sibelius-Akatemiasta edellisenä vuonna 2001. Hän on konsertoinut kamarimuusikkona Suomessa eri kokoonpanoissa, mutta myös solistina kuten Nauvon musiikkijuhlilla. Opiskeluvuosinaan hän osallistui Virtuosi di Kuhmo -kamariorkesterin toimintaan vuosina 1992–2002.
Edward Maya
Edward Maya (oik. Eduard Marian Ilie, s. 29. kesäkuuta 1986 Bukarest, Romania) on romanialainen musiikkituottaja, säveltäjä ja muusikko. Ollessaan vasta 19-vuotias hän sävelsi yhdessä Eduard Carcotan kanssa Mihai Trăistariun "Tornero"-kappaleen, joka oli Romanian edustuskappale Eurovision laulukilpailussa 2006. Lisäksi hän on tehnyt lukuisia kappaleita Akcent-yhtyeelle. Mayan lopullinen läpimurto oli hänen ensimmäinen omissa nimissään julkaisema singlensä "Stereo Love" vuodelta 2009.
Paris Hilton’s British Best Friend
Paris Hilton's My New BFF on tosi-tv-sarja. Siinä Paris Hilton etsii itsellensä uutta tosi ystävää. Sarja oli kahdeksan osan mittainen ja sitä esitettiin vuonna 2009 MTV:llä, alun perin ITV2-kanavalla. Ystäväkokelaille pidettiin erilaisia haasteita ja sarjan edetessä heitä karsiutui ohjelmasta pois. Paris Hiltonin parhaaksi ystäväksi valikoitui 13 osallistujan joukosta Samuel, joukon ainoa mies.
Baseballmaila
Baseballmaila on puinen tai alumiininen pamppu, jota käytetään baseballissa pallon lyömiseen sen jälkeen, kun syöttäjä on sen heittänyt. Maila voi olla enintään 70 mm (2,75") paksu paksuimmasta kohdastaan ja 1,1 m (42") pitkä. Tyypillisesti sen paino on vähemmäin kuin yksi kilogramma. Lyöjä yrittää osua palloon molemmin käsin mailasta kiinni pitäen, jotta pääsisi etenemään kentälle.
Kalifornian yliopisto (Los Angeles)
Kalifornian yliopisto Los Angelesissa (University of California, Los Angeles eli UCLA) on julkinen Kalifornian yliopiston kampusyliopisto. Se sijaitsee Westwoodissa, läntisessä Los Angelesissa, Kaliforniassa.
Green Zone
Green Zone on vuonna 2010 ensi-iltansa saanut Paul Greengrassin ohjaama yhdysvaltalais-brittiläis-ranskalainen sotaelokuva. Elokuva sijoittuu Irakin sodan alkamisen kaoottisiin päiviin.
Nyt-liitteessä neljä kriitikkoa antoi elokuvalle pistekeskiarvon 2,8.
LIM
LIM (oik. Salim Lakhdari, , s. 29. heinäkuuta 1979 Boulogne-Billancourt, Hauts-de-Seine) on ranskalainen rap-artisti ja tuottaja, jolla on algerialaiset sukujuuret.
Lakhdari aloitti räppäämisen 11-vuotiaana perustaessaan lähiön kavereiden kanssa Mo'vez Lang -yhtyeen. Sittemmin hänet on tunnettu taiteilijanimellä LIM. Mo'vez Langin kanssa hän teki ensimmäisen kiertueensa, kun toinen samasta kaupungista ollut hiphop-yhtye Sages Poètes de la Rue pyysi heitä mukaan omalle Euroopan kiertueelle vuonna 1994. Sittemmin Mo'vez Lang julkaisi ensimmäisen albumin vuonna 1999, joka ei saavuttanut kaupallista menestystä.
LIM ryhtyi sittemmin myös tuottajaksi perustettuaan oman levy-yhtiön Tous Illicites Production, jouduttuaan erimielisyyksiin 45 Scientific -levy-yhtiön kanssa. LIM teki aluksi mixtapeja vuosina 2002–2004, joista kaksi oli hänen omaa soolotuotantoa ja yksi oli yhtyeensä Mo'vez Langin. Tuona aikana hän rupesi yhteistyöhön Aty.k:n Zelerin ja R.A.T:n kanssa. Vuonna 2005 LIM julkaisi ensimmäisen sooloalbuminsa "Enfant du ghetto", jossa hän kertoi maailmastaan, ajatuksistaan ja periaatteistaan. Vuotta myöhemmin edellisestä julkaisusta LIM julkaisi kolmannen mixtapen Triples Violences Urbaines, joka päätyi myös ranskalaisen Le Charts albumilistalle sijalle kolmetoista. Hän julkaisi vuonna 2007 kaksi sooloalbumia, joista ensimmäinen Le Maxi Delinquantia tuotettiin vain 10 000 kappaletta. 2008 LIM tuotti toisen Mo'vez Langin albumin Associés à vie, joka edelliseen albumiin nähden tuotti myös kaupallista menestystä. Albumi sijoittui myös ranskalaisen Le Charts albumilistalla sijalle kolmetoista.
Sittemmin vuodesta 2009 lähtien LIM on tehnyt yhteislevyjä eri rap-artistien kanssa, kuten Zelerin ja Meidayn. Parhaiten näistä menestyi ranskalaisen Le Chartsin soittolistalla Evolution Urbaine, joka sijoittui kuudenneksitoista.
Liettuan suuriruhtinas
Liettuan suuriruhtinas (, , ) oli Liettuan suuriruhtinaskunnan sekä tätä seuranneen Puolan kuningaskunnan ja Liettuan suuriruhtinaskunnan eli Puola-Liettuan hallitsijan virkanimitys.
Varhaiset suuriruhtinaat hallitsivat Liettuassa 1236–1291. Heistä ainoastaan ensimmäinen, suuriruhtinas Mindaugas I, kruunattiin 1253 myös Liettuan kuninkaaksi (). Vuosina 1291-1440 Liettuan suuriruhtinaskuntaa hallitsi Gemindisin hallitsijasuku ja 1440-1572 Jagellon hallitsijasuku. Sigistmund III:n aikana vuonna 1569 Liettuan suuriruhtinaskunta ja Puolan kuningaskunta solmivat valtioliiton, joka kesti Puolan kolmanteen jakoon saakka 1795.
Ifolor
Ifolor (entinen Ifi) on valokuvatuotteita valmistava suomalais-sveitsiläinen yritys. Yrityksen toimipaikkana on Kerava.
Yritys valmistaa digitaalisista kuvatiedostoista valokuvia ja muita kuvatuotteita. Lisäksi sen palveluihin kuuluu valokuvien kehittäminen perinteisistä filmirullista. Ifolorin liikevaihto on 19 miljoonaa euroa, ja sen palveluksessa Keravalla työskentelee noin 80 henkilöä. Yhtiölle on myönnetty Avainlippu.
Ifolorin liikeidea on tarjota netin kautta tilattavia kuvatuotteita, jotka toimitetaan postitse suoraan asiakkaan kotiin. Tuotevalikoimaan kuuluvat valokuvien lisäksi kuvakirjat, kuvakalenterit, kuvakortit, kuvajulisteet, sisustustaulut sekä erilaisia kuvalahjoja.
Ifolor Oy:n kaikki tuotteet valmistetaan Suomessa. Keravalla sijaitseva tehdas toimii suljettuna järjestelmänä, josta ympäristöön ei karkaa päästöjä. Ifolor huolehtii ympäristöstä myös kierrättämällä kaikkia raaka-aineitaan.
Ifolor aloitti toimintansa Suomessa 1971 silloisen Kuva-Sammon postimyyntiosastona. Vuonna 1991 perustettiin Ifi Oy, jonka toiminta perustui postimyyntiin. Valokuvaamisen digitalisoituessa Ifi Oy ryhtyi kehittämään tilaus- ja tuotantoprosessejaan vastaamaan toimialan uusia vaatimuksia. Tässä vaiheessa tuotevalikoima laajeni pelkistä valokuvista muihin kuvatuotteisiin ja toiminta siirtyi yhä enemmän nettiin.
Vuonna 2006 sveitsiläinen Photocolor AG (perustettu 1961) osti Ifin. Vuonna 2007 Ifi ja Photocolor yhdistivät brändinsä ja syntyi Ifolor, joka toimii nykyisin 15 eri maassa.
Vera Drake
Vera Drake (televisiossa esitetty myös nimellä Vera Draken salaisuus) on Mike Leighin yhteiskunnallinen elokuva vuodelta 2004. Imelda Staunton esittää elokuvassa hyväsydämistä siivoojaa, joka tekee 1950-luvun Lontoossa abortteja korvauksetta köyhille naisille, vaikka raskauden keskeytys on tuolloin Britanniassa laitonta.
Iso laitahyökkääjä
Iso laitahyökkäjä on yksi koripallon pelipaikoista. Tämän pelipaikan pelaajan tehtäviin kuuluu levypallojen ottaminen, jonka takia iso laitahyökkäjä pelaa sekä hyökkäys- että puolustuspäässä korin läheisyydessä. Tällä pelipaikan pelaaja helpottaa myös sentterin peliä.
Ensimmäisenä nykyaikaisen ison laitahyökkääjään tunnusmerkit täyttäneenä pelaajana pidetään Maurice Lucasia. Muita tunnettuja pelipaikan pelaajia ovat muun muassa Karl Malone ja Charles Barkley sekä suomalaisista Hanno Möttölä. Barkley tuli tunnetuksi lyhyen kokonsa ja suuren ponnistusvoimansa takia.
Kootut levyt osa 12 (Olavi Virta)
Kootut levyt osa 12 on vuonna 1995 julkaistu Olavi Virran kokoelmalevy, johon on koottu hänen levytyksiään vuodelta 1953.
Point forward
Point forward on epävirallinen koripallon pelipaikka. Point forward on yleensä iso laitahyökkääjä tai pieni laitahyökkääjä. Joissakin tapauksissa myös takamiestä on peluutettu kyseisessä roolissa.
Ensimmäisiä kertoja pelaajia alettiin peluuttaa point forwardina 1970-luvulla. Milwaukee Bucksin pelaajat Marques Johnson ja Paul Pressey tulivat 1980-luvulla tunnetuiksi pelipaikan edustajina. Valmentajista erityisesti Don Nelson tuli tunnetuksi point forwardien käytöstä.
Usein point forwardina pelaavien pelaajien tulee osata hyvä pallonhallinta ja kentän näkeminen. Tunnettuja peliroolin pelaajia ovat muun muassa Scottie Pippen ja Tracy McGrady.
Tonel
António Leonel Vilar Nogueira Sousa eli Tonel (s. 13. huhtikuuta 1980 Lourosa, Portugali) on portugalilainen jalkapalloilija. Hän edustaa kroatialaista Dinamo Zagrebia ja on pelipaikaltaan keskuspuolustaja.
Tonel on Porton junioriakatemian kasvatti. Ensiesiintymisensä ammattilaisurallaan hän teki kaudella 2000–2001, kun hänet lainattiin Académica de Coimbraan. Hän pelasi joukkueessa yhteensä kolme kautta, jonka jälkeen siirtyi kesällä 2008 Marítimoon. Osana kauppaa brasilialaissyntyinen Pepe siirtyi Portoon.
Tonel pelasi Marítimossa kokonaisuudessaan hyvän kauden ja pääsi pelaamaan myös eurokentillä, kun joukkue karsi paikasta Uefa-cupin lohkovaiheeseen. Otteluita kauden aikana maan pääsarjassa kertyi 28, joissa hän teki yhden maalin. Tonel pelasi yhdessä Mitchell van der Gaagiin kanssa puolustuksen keskustassa, ja nousi joukkueen johtohahmoksi kauden aikana.
Hyvän kautensa jälkeen Marítimossa hän siirtyi Sporting Clube de Portugaliin 500 000 euron siirtokorvauksella ja sopimus oli pituudeltaan kolmivuotinen. Myöhemmin urallaan hän jatkoi sopimustaan joukkueen kanssa vuoteen 2011. Kaudella 2007–2008 Tonel teki viisi maalia, joista yksi tuli Mestarien liigan ottelussa ukrainalaista Dynamo Kiovaa vastaan. Sporting voitti ottelun lopulta numeroin 2–1.
Lokakuussa 2008 loukkaannuttuaan ottelussa Paços de Ferreiraa vastaan, hän menetti pelipaikkansa nuorelle Daniel Carriçolle eikä onnistunut enää nousemaan avauskokoonpanoon loppukauden aikana. Seuraavalla kaudella Tonel onnistui jälleen nousemaan pelaavaan kokoonpanoon.
Tonel teki ensiesiintymisensä Portugalin maajoukkueessa 15. marraskuuta 2006 pelatussa karsintaottelussa Kazakstania vastaan. Toisen ottelunsa hän pelasi hieman reilu kolme vuotta myöhemmin 3. maaliskuuta 2010 Kiinaa vastaan, kun hän sai kutsun viime hetkillä loukkaantuneen Ricardo Carvalhon tilalle.
COMS (satelliitti)
COMS on vuonna 2010 laukaistu Etelä-Korean sää- ja tietoliikennesatelliitti, joka tekee myös meritutkimusta.
EADS Astrium rakensi satelliitin toukokuussa 2005 solmitun urakkasopimuksen perusteella perustuen Eurostar-3000S-satelliittiin. Tilaajana oli maan avaruushallinto, KARI. Satelliitin korealainen radiohyötykuorma toimii Ka-kaistalla. Se laukaistaan yhdessä Arabsat 5A -tietoliikennesatelliitin kanssa Ariane 5 -kantoraketilla. Satelliitti painaa 2 400 kg ja toimii 7 vuotta.
COMS on KARIn ensimmäinen geostationaarisen radan satelliitti. Se on merkittävä osa Etelä-Korean avaruustoiminnan 15-vuotissuunnitelmaa.
Meteosat Third Generation
Meteosat Third Generation (MTG) on eurooppalaisen EUMETSATin kolmannen sukupolven geostationaarisen radan sääsatelliittiperhe, joita aletaan laukaista avaruuteen vuonna 2020.
Satelliittiohjelman kustannus on 3,3 miljardia euroa, josta kahden ensimmäisen satelliitin kehittäminen Euroopan avaruusjärjestössä maksaa 1,3 miljardia euroa. Toinen satelliittityyppi on kuvaava (I, Imager) ja toinen luotaava (S, Sounder). Kaikkiaan näitä tehdään yhteensä kuusi kappaletta kaksi MTG-S- ja neljä MTG-I-satelliittia.
Hankkeen päärahoittajat ovat Ranska ja Saksa, jotka joutuivat talvella 2010 kriisiin, kun Euroopan avaruusjärjestön tarjouskilpailussa saksalainen Astrium-yritys ei voittanut pääurakoitsijuutta vaan sen voitti ranskalainen Thales Alenia Space, joka on toiminut aiempienkin geostationaarisen kiertoradan Meteosat-satelliittien pääurakoitsijana. Saksalainen OHB-yhtiö sai kuitenkin urakasta isohkon työosuuden. Myös Saksan sisällä eri avaruustoiminnan rahoittajat - DLR ja liikenneministeriö - kiistelivät toiminnastaan ESAssa ja EUMETSATissa vuonna 2008, jolloin ohjelmiin sitouduttiin - DLR panosti liian vähän ESAn kautta, jotta Saksa olisi saanut täyden vallan ohjelmaan. Maaliskuun 2010 lopussa MTG-ohjelma ei saanut hyväksyntää EUMETSATissa, jossa päätökset tehdään yksimielisesti. Asiaa soviteltiin pitkin kesää ja syksyä ja marraskuun 12. päivänä Saksa sitoutui ohjelmaan formaalisti EUMETSATissa, joka merkinnee kiistan loppua ja satelliittien toteutuksen alkua. 18. marraskuuta 2010 ESA solmi tilaussopimuksen Thales Alenia Space-yhtiön kanssa.
Michael Finley
Michael Howard Finley (s. 6. maaliskuuta 1973 Melrose Park) on yhdysvaltalainen koripalloilija, joka edustaa nykyisin Boston Celticsiä.
Finley pelasi yliopistokoripalloa Wisconsinin yliopistossa, josta hän osallistui . Finley oli Phoenix Sunsin 21. varaus ja hän edustikin seuraa ensimmäisen ammattilaiskautensa ajan. Edustettuaan joukkuetta puolitoista kautta hänet myytiin Dallas Mavericksiin, joka osoittautui hyväksi hänen uransa kannalta. Finley pelasi Dallasissa aina vuoteen 2005 saakka, jonka jälkeen hän liittyi San Antonio Spursin joukkueeseen. Maaliskuussa 2010 Finley siirtyi Bostoniin.
Fernando (jalkapalloilija, 1987)
Fernando Francisco Reges, yleensä vain Fernando (s. 25. heinäkuuta 1987 Alto Paraíso de Goiás, Brasilia) on brasilialainen jalkapalloilija. Hän edustaa turkkilaista Galatasarayta, jonne hän siirtyi vuonna 2017 Englannin Valioliigan Manchester Citystä. Hän on pelipaikaltaan puolustava keskikenttäpelaaja.
Heinäkuussa 2007 Fernando teki viisivuotisen sopimuksen Porton kanssa, jonne hän siirtyi kotimaansa Vila Novasta. Ensimmäisellä kaudellaan 2007–2008 hänet lainattiin Estrela Amadoraan, jossa hän kuului joukkueen avauskokoonpanoon läpi kauden.
Seuraavaksi kaudeksi 2008–2009 hän palasi Portoon. Hän pelasi yhdessä Raul Meirelesin ja Lucho Gonzálezin kanssa keskikentällä ja kauden päätteeksi joukkue varmisti neljännen perättäisen pääsarjamestaruutensa.
8. helmikuuta 2014 Fernando teki seuran kanssa vuoteen 2017 ulottuvan jatkosopimuksen. Hän siirtyi kuitenkin Manchester Cityyn 15 miljoonan euron siirtosummalla kesällä 2014.
Merlin Olsen
Merlin Jay Olsen (15. syyskuuta 1940 Logan, Utah – 11. maaliskuuta 2010 Duarte, Kalifornia) oli yhdysvaltalainen amerikkalaisen jalkapallon pelaaja, pelipaikaltaan puolustuksen sisempi linjamies (). Urheilu-uransa jälkeen hän toimi muun muassa näyttelijänä.
Olsen pelasi Utahin osavaltionyliopiston joukkueessa ennen kuin Los Angeles Rams varasi hänet NFL:ään numerolla kolme vuoden 1962 NFL Draftin ensimmäisellä kierroksella. Hän edusti seuraa koko viisitoistavuotisen ammattilaisuransa, kaudesta 1962, jolloin hänet palkittiin NFL:n vuoden tulokkaana, kauteen 1976. Hän kuului 1960-luvulla lempinimen ”Fearsome Foursome” saaneeseen puolustuslinjaan yhdessä Rosey Grierin, Deacon Jonesin ja Lamar Lundyn kanssa. Olsen pelasi urallaan 208 NFL:n runkosarjaottelua, joissa hänelle kertyi 915 suoritettua taklausta, mikä oli pitkään Ramsin seuraennätys. James Laurinaitis ylitti ennätyksen vuonna 2015.
Olsen valittiin neljätoista kertaa, vuosina 1963–1976, NFL:n tähdistöotteluun eli Pro Bowliin. Samaan ovat yltäneet hänen lisäkseen hyökkäyksen linjamies Bruce Matthews, pelinrakentaja Peyton Manning ja sisempi laitahyökkääjä Tony Gonzalez. Hänet valittiin myös NFL:n 1960- ja 1970-lukujen tähdistöjoukkueisiin ja vuonna 1994, liigan täyttäessä 75 vuotta, liigan kaikkien aikojen tähdistöjoukkueeseen. Vuonna 1982, muutama vuosi pelaajauransa päättymisen jälkeen, hänet valittiin Pro Football Hall of Famen jäseneksi.
Pelaajauransa jälkeen Olsen toimi amerikkalaisen jalkapallon kommentaattorina aluksi NBC:llä ja myöhemmin CBS:llä. Hän työskenteli myös näyttelijänä muun muassa televisiosarjassa "Pieni talo preerialla" ("Little House on the Prairie"), jossa hän esitti Jonathan Garveyn roolia, ja sarjoissa "Father Murphy" ja "Aaron's Way", joissa hän oli pääroolissa.
Olsen oli naimisissa. Hänellä oli vaimonsa Susanin kanssa kolme lasta, kaksi tytärtä ja poika. Hänellä oli myös useita sisaruksia. Heistä kaksi, Orrin ja Phil, pelasivat niin ikään NFL:ssä.
Olsen kuoli 69-vuotiaana mesotelioomaan maaliskuussa 2010. Tauti diagnosoitiin vuonna 2009.
Takada Gakudo
Takada Gakudō (jap. 髙田學道) (s. 19. kesäkuuta 1939 Jokohama, Japani) on Nippon Iaidō Kyōkain eli Japanin iaidō-yhdistyksen puheenjohtaja, Musō Shinden-ryū, Gotô-ha tyylisuunnan 20. pääopettaja ja Jokohamassa sijaitsevan Yūshigijuku-dōjōn johtaja.
Takada-sensei aloitti kendōn 13-vuotiaana ja liittyi iaidō-opettajansa Matsuo Kenpun dōjōhon 15-vuotiaana. Vuodesta 1986 eli siitä lähtien kun hän sai 8. danin hän on käynyt Pohjoismaissa, Baltian maissa tai Bulgariassa opettamassa pari kertaa vuodessa. Hän on ollut hanshi iaidōssa vuodesta 1996 lähtien ja 10. danin hän sai vuonna 2004. Lisäksi hänellä on kendōssa kyōshi 7. dan ja muissakin budō-lajeissa dan-arvoja.
Takada Gakudō on naimisissa Rumin (hanshi 9. dan) kanssa ja heidän poikansa on Tokudō (徳道, renshi 8. dan).
Karnosinaasi
Karnosinaasi on entsyymi, joka pilkkoo karnosiinidipeptidiä elimistössä.
Karnosinaasientsyymi pilkkoo karnosiinia veressä ja muissa kudoksissa. Karnosinaasit ovat haimassa tuottuviin eksopeptidaaseihin kuuluvia dipeptidaaseja (EC 3.4.13.3) joita erittyy ruuansulatukseen ohutsuolessa.
Karnosinaasia on muun muassa nisäkkäiden hermokudoksessa.
Karnosinaasientsyymin puutosta karnosinemiaa aiheuttaa CNDP1-geenin mutaatio kromosomissa 18. Oireina ovat hermoston kehityksen ja toiminnalliset ongelmat.
Superoksididismutaasi 1
Superoksididismutaasi 1 (SOD1) on yksi ihmisen superoksididismutaasientsyymeistä. Sen EC-numero on 1.15.1.1. Superoksididismutaasi 1 koodaa SOD1-geeni, joka sijaitsee kromosomissa 21. SOD1-geenin mutaatiot liittyvät ALS-taudin eli amyotrofisen lateraaliskleroosin kehitykseen.
Patagonianmeriharakka
Patagonianmeriharakka ("Haematopus leucopodus") on eteläamerikkalainen kahlaajalintu. Sen esiintymisalue käsittää mantereen eteläosan Chilelle kuuluvalta Chiloén saarelta ja Argentiinan eteläosan Chubutista Kap Horniin ja Falklandsaarille. Lajin holotyypin kuvaili Prosper Garnot Falklandsaarilta vuonna 1826.
Sysimeriharakka
Sysimeriharakka ("Haematopus fuliginosus") on australialainen kahlaaja. Sen elinympäristö käsittää mantereen rannikot ja lähisaaret sekä Tasmanian. Siitä tunnetaan kaksi alalajia. Lajin holotyypin kuvaili John Gould Tasmaniasta 1845.
Australianmeriharakka
Australianmeriharakka ("Haematopus longirostris") on australialainen kahlaajalintu. Sen esiintymisalue käsittää mantereen rannikot ja Tasmanian sekä Molukkien kaakkoisosan Aru- ja Kaisaaret. Lajia tavataan yleisesti myös Papua-Uuden-Guinean etelärannikolla, mutta pesintää ei ole varmistettu. Lajin holotyypin kuvaili Louis Jean Pierre Vieillot Uudesta Etelä-Walesista vuonna 1817.
Afrikanjassanat
Afrikanjassanat ("Actophilornis") on rantalintujen lahkoon ja jassanoiden heimoon kuuluva lintusuku. Afrikanjassanoita on kaksi lajia:
Amerikanjassanat
Amerikanjassanat ("Jacana") on rantalintujen lahkoon ja jassanoiden heimoon kuuluva lintusuku. Amerikanjassanoita on kaksi lajia:
Afrikanjassana
Afrikanjassana ("Actophilornis africanus") on afrikkalainen kahlaaja. Sen elinympäristö käsittää Saharan eteläpuolisen Afrikan kosteikot, ja se puuttuu laajoilta kuivilta ja metsäisiltä aloilta. Lajin holotyypin kuvaili Johann Friedrich Gmelin Etiopiasta 1789.
Madagaskarinjassana
Madagaskarinjassana ("Actophilornis albinucha") on Madagaskarin kotoperäinen kahlaaja. Sen elinympäristö käsittää koko saaren lukuun ottamatta etelä- ja kaakkoisosan vuoristoa ja aavikoita. Lajin holotyypin kuvaili Isidore Geoffroy Saint-Hilaire Madagaskarista 1832.
CNDP1
CNDP1, karnosiini dipeptidaasi 1, on ihmisen kromosomissa 18 sijaitseva geeni. CNDP1 koodaa karnosinaasin, Beta-Ala-His dipeptidaasi-entsyymin.
CNDP1 geenissä tapahtuneet mutaatiot saattavat aiheuttaa karnosinemian.
Helttajassana
Helttajassana ("Jacana jacana") on eteläamerikkalainen kahlaaja. Sen laaja elinympäristö käsittää mantereen pohjois- ja itäosan Pohjois-Perua, Uruguayta ja Pohjois-Argentiinaa myöten. Se elää myös Panamassa. Siitä tunnetaan kuusi alalajia. Lajin holotyypin kuvaili Carl von Linné Surinamesta 1766.
Päiväperho
Päiväperho ("Belle de jour") on Luis Buñuelin ohjaama ranskalais-italialainen draamaelokuva vuodelta 1967. Catherine Deneuve näyttelee pitkästynyttä kotirouvaa, joka ryhtyy työskentelemään bordellissa. Buñuel jättää kuitenkin epäselväksi, mitkä tapahtumista ovat todellisia ja mitkä vain päähenkilön mielikuvitusta. Elokuvassa on jopa kaksi loppua, ja katsojan arvioitavaksi jää, kumpi niistä on ”totta”.
Elokuva perustuu Joseph Kesselin romaaniin "Päiväperho".
"Päiväperho" sai Venetsian elokuvajuhlilla 1967 Kultaisen leijonan.
Kriitikko Matti Rämön mukaan elokuva on jatkuvasti kiehtova Deneuven arvoituksellisuuden vuoksi.
"The New York Timesin" kriitikot valitsivat "Päiväperhon" vuonna 2004 yhdeksi kaikkien aikojen tuhannesta parhaasta elokuvasta maailmassa. Vuonna 2018 BBC:n kansainvälinen asiantuntijaraati äänesti sen kaikkien aikojen sadan parhaan ei-englanninkielisen elokuvan joukkoon.
Anni Levander
Anni Levander os. "Canth" (13. lokakuuta 1866 Jyväskylä – 11. lokakuuta 1911 Ahvenanmeri) oli suomalainen näytelmäkirjallisuuden suomentaja.
Anni Levanderin vanhemmat olivat lehtori Johan Ferdinand Canth ja kirjailija Minna Canth. Hän kävi Kuopion suomalaisen tyttökoulun ja Helsingin suomalaisen jatko-opiston. Anni Levander suomensi erityisesti näytelmiä teattereita varten ja hän hoiti myös äitinsä Minna Canthin Helsinkiin perustamaa sivuliikettä.
Anni Levander oli naimisissa vuodesta 1887 lääkäri Gustaf Väinö Levanderin kanssa joka toimi Karttulan piirilääkärinä. Heillä oli kolme lasta Yrjö, Kerttu ja Toini.
Paul Werner Lybeck
Paul Werner Lybeck (25. joulukuuta 1861 Uusikaarlepyy – 12. heinäkuuta 1911 Helsinki) oli suomenruotsalainen lakimies ja kirjailija.
Paul Werner Lybeck oli kirjailija Mikael Lybeckin vanhempi veli ja hän toimi oikeusneuvosmiehenä Helsingissä. Lybeck aloitti kirjoittamisen vasta viimeisinä elinvuosinaan kun vakava sydänsairaus pakotti hänet palaamaan kotikaupunkiinsa. Lybeckin Uudenkaarlepyyn historiaan liittyvä kertomuskokoelma "Den siste majgrefven och andra österbottningar" julkaistiin hänen kuolemansa jälkeen.
Svenska litteratursällskapet i Finland jakaa vuosittain Paul Werner Lybeckin palkinnon.
Mykola Azarov
Mykola Janovytš Azarov syntyjään Nikolai Pahlo (, s. 17. joulukuuta 1947 Kaluga, Venäjän SFNT, Neuvostoliitto) on ukrainalainen Alueiden puolueen poliitikko. Hän oli Ukrainan pääministeri maaliskuusta 2010 tammikuuhun 2014, jolloin presidentti erotti hänet itsenäisen Ukrainan väkivaltaisimpien mielenosoituksien myötä. Azarov on aiemmin toiminut Ukrainan talousministerinä ja varapääministerinä.
Mykola Azarovin isä oli puoliksi virolainen ja sukunimeltään Pahlo. Avioituessaan Azarov otti itselleen vaimonsa sukunimen.
Stranded (albumi)
Stranded on brittiläisen Roxy Music -yhtyeen kolmas studioalbumi vuodelta 1973.
Ennen levyn julkaisua yhtyeessä oli tapahtunut miehistönvaihdos, kun Brian Enon tilalle oli otettu Curved Air -yhtyeestä tuttu multi-instrumentalisti Eddie Jobson. Lisäksi yhtyeen johtohahmo Bryan Ferry oli tehnyt kriittisen vastaanoton saaneen sooloalbumin "These Foolish Things". "Stranded" oli kuitenkin kriitikoiden mielestä yllättäen hyvä levy, ja sitä ylistettiin jopa vuoden parhaaksi poplevyksi. "Strandedista" muodostui myös yhtyeen ensimmäinen Britannian listaykköseksi noussut albumi.
Albumilta julkaistu single ”Street Life” ylsi brittilistalla sijalle 9 joulukuussa 1973.
Brian Enon lähdön myötä yhtyeen musiikki oli "Strandedilla" edennyt lähemmäs valtavirtaa. Bryan Ferry otti ohjat käsiinä yhtyeen musiikillisena johtajana, eikä levy ollut yhtä kokeellinen kuin edellisalbumit. Syntetisaattorin sijaan levyllä kuullaan muun muassa pianoa ja raskaita kitaroita aiempaa enemmän. Musiikki on myös harkitumpaa.
Levyn julkaisi alun perin Island Records tunnuksella ILPS 9252 ja sen on tuottanut Chris Thomas E.G. Records -yhtiölle. Äänitys on tehty Lontoon AIR-studioilla syyskuussa 1973 ja äänitysinsinöörinä on toiminut John Punter.
Levykannen konsepti on Bryan Ferryn käsialaa ja sen suunnittelija on Nicolas de Ville ja valokuvaaja Karl Stoeker. Taidetyön on tehnyt Bob Bowkett CCS:ssä. Alkuperäisen LP-levyn sisäkannessa on yhtyeen jäsenten valokuvat basisti Johnny Gustafsonia lukuun ottamatta.
Kansikuvatytön meikkitaiteilijana on toiminut Pierre Laroche, Roxy Musicin kampaajana
Smile sekä muotisuunnittelijana Anthony Price. Levykannessa mainitaan vielä roudarit Bailey, Jennings, Hart, Olliff ja Spurek sekä hovimestari Christian Wainwright.
A-puoli
B-puoli
A. F. Hassel
Antti Fredrik Hassel (11. joulukuuta 1855 Ilomantsi – 27. helmikuuta 1911 Jyväskylä) oli suomalainen tietokirjailija ja kirjallisuuden suomentaja.
Hasselin vanhemmat olivat räätäli Mikko Hassell ja Cecilia Ikonen. Hän pääsi ylioppilaaksi Jyväskylän lyseosta 1877 ja valmistui filosofian kandidaatiksi Helsingin yliopistosta 1882. Hassel toimi Jyväskylän lyseon venäjän kielen kollegana vuodesta 1886. Hänet asetettiin virasta lakkautuspalkalle 1907.
Israelin koripallon liigacup
Israelin koripallon liigacup on vuodesta 2006 alkaen järjestetty koripallon kaudenalusturnaus Israelissa. Turnaukseen saavat osallistua edellisen kauden kahdeksan parasta joukkuetta Israelin liigasta. Turnausta on pelattu sen historian aikana myös erilaisten sponsorinimien alla, kuten vuosina 2006–2009 Winner Cupina.
Turnaus pelataan pudotuspelisysteemillä, ja joukkueet jaetaan edellisen kauden liigasijoituksen mukaan. Eniten mestaruuksia on saavuttanut Maccabi Tel Aviv, jolla on kuusi mestaruutta.
Hugo von Becker
Carl Hugo von Becker (2. huhtikuuta 1834 Helsinki – 1. joulukuuta 1911 München, Saksa) oli suomalainen opettaja ja ruotsiksi kirjoittanut lastenkirjailija, runoilija ja kääntäjä.
Von Beckerin vanhemmat olivat suomen kielen tutkija, Turun Viikko-Sanomien perustaja Reinhold von Becker ja Carolina Idestam. Hänen veljiään olivat Helsingin yliopiston farmakologian sekä silmätautiopin professori Frans Josef von Becker (1823–1890) ja tuomari, taidemaalari Adolf von Becker.
Von Becker kävi Helsingin yksityislyseota ja pääsi ylioppilaaksi 1851. Hän opiskeli Kööpenhaminan, Münchenin ja Pariisin yliopistoissa 1857–1861 sekä Alnarpin maanviljelysopistossa Ruotsissa 1862–1863 valmistuen agronomiksi. Von Becker toimi Blomqvistin tyttökoulun opettajana Helsingissä 1865–1867, Helsingin normaalikoulun opettajana 1870–1872 sekä samalla Helsingin yksityislyseon opettajana 1870–1874 ja 1878–1889. Hän muutti pysyvästi ulkomaille 1893.
Amur (täsmennyssivu)
Amur tai Amuri voi tarkoittaa seuraavaa:
Kleonai
Kleonai (, ) oli antiikin aikainen kaupunki ja kaupunkivaltio ("polis") Argoliin maakunnassa Kreikassa. Se sijaitsi Korintin ja Nemean pyhäkköalueen välillä. Kaupungin arkeologinen alue sijaitsee nykyisessä Neméan kunnassa noin kaksi kilometriä itään kylästä nimeltä "Archaíes Kleonés" (”Antiikin Kleonai”), jonka väkiluku on 633 (vuonna 2011).
Kleonai sijaitsi Argoksesta Korinttiin johtaneen tien varrella, noin 120 stadioninmitan eli noin 21 kilometrin päässä ensin mainitusta ja noin 80 stadioninmitan eli noin 14 kilometrin päässä jälkimmäisestä. Kaupunki sijaitsi pienellä tasangolla, ja sen vierestä virtasi Langeia-joki, joka laski Korintinlahteen Lekhaionin länsipuolella. Kaupunkivaltion alue oli suhteellisen pieni. Kleonai luettiin varsinkin myöhemmän antiikin aikana osaksi Argolista, mutta se ei ollut Argoksen kaupunkivaltion aluetta eli Argeiaa.
Kreikkalaisessa mytologiassa Kleonai sai nimensä joko Kleoneesta, joka oli Pelopsin poika, tai Kleonesta, joka oli Asopos-joenjumalan tytär. Myytin mukaan Herakles surmasi Aktorin ja Molionen pojat Eurytoksen ja Kteatoksen Kleonain lähellä. Doorilaisvalloituksen jälkeen kaupunki joutui Temenokselle ja Argoksen alaisuuteen tai ainakin liittolaiseksi. Kaupungin alkuperäisten asukkaiden sanotaan perustaneen Vähässä-Aasiassa sijainneen Klazomenain siirtokunnakseen yhdessä läheisen Fleiuksen kaupungin asukkaiden kanssa.
Myös historiallisella ajalla Kleonain tiedetään olleen Argoksen liittolainen. 400-luvun eaa. alkupuolen persialaissotien jälkeen kleonailaiset auttoivat Argosta alistamaan Mykenen ja taistelivat kaupungin rinnalla myös peloponnesolaissodassa Mantineian taistelussa vuonna 418 eaa. Muutoin Kleonain historiasta tiedetään vain vähän. Kleonai tunnettiin ennen kaikkea siitä, että Nemean pyhäkköalue oli kaupungin alaisuudessa, ja se järjesti pitkään alueella pidetyt Nemean kisat, jotka tunnettiin tämän vuoksi joskus myös Kleonain kisoina. Lopulta kisat kuitenkin siirrettiin Argokseen.
Kleonain akropolis eli yläkaupunki sijaitsi kukkulalla, ja alakaupunki oli rakennettu sen rinteille. Kaupunki oli ympäröity muureilla. Kaupungin lähellä sijaitsi Herakleelle omistettu pyhäkkö, joka liittyi edellä mainittuun myyttiin, ja jonka rauniot on löydetty (). Lisäksi kaupungista on säilynyt akropolis-kukkulan terassimuurien sekä erinäisten rakennusten ja katujen jäänteitä.
Mika Keränen
Mika Keränen (s. 24. marraskuuta 1973 Helsinki) on suomalainen kirjailija, joka on kirjoittanut lastenkirjoja viroksi ja suomeksi.
Keränen kirjoitti ylioppilaaksi Kiteen lukiosta. Hän on opiskellut Ilomantsissa ja Tartossa puutarha-alaa, mutta valmistui Tarton yliopistosta pääaineena viron kieli. Keränen on asunut Tartossa vuodesta 2006. Hän työskentelee suomen kielen opettajana.
Keräsen kirja "Peidetud hõbedane aardelaegas" (suom. "Hopeinen aarrearkku", 2010) valittiin maaliskuussa 2010 Virossa edellisvuoden parhaaksi lastenkirjaksi, ja se sai Viron kulttuurirahaston kirjallisuuspalkinnon.
Hätä ei lue lakia
Hätä ei lue lakia ("Bringing Up Baby") on Howard Hawksin ohjaama yhdysvaltalainen screwballkomedian klassikko vuodelta 1938. Sen pääosissa ovat Katharine Hepburn ja Cary Grant. Sitä pidetään Howard Hawksin parhaimpana komediaelokuvana.
Elokuvassa rikas perijätär (Hepburn) ja paleontologi (Grant) etsivät museosta kadonnutta dinosauruksen luuta. Juoni on kuitenkin toissijaista, sillä "Hätä ei lue lakia" on sarja toinen toistaan huvittavimpia kommelluksia ja väärinkäsityksiä.
Ensi-iltansa aikana "Hätä ei lue lakia" ei menestynyt hyvin – kritiikki oli penseää eikä yleisö pitänyt siitä. Siitä on kuitenkin vuosikymmenien kuluessa kehkeytynyt suosittu komediaelokuvan klassikko.
Elokuva valittiin vuonna 1990 Yhdysvaltojen kongressin kirjaston National Film Registryyn, johon kootaan esteettisesti, historiallisesti tai kulttuurisesti merkittäviä amerikkalaiselokuvia. "The New York Timesin" kriitikot valitsivat elokuvan vuonna 2004 yhdeksi kaikkien aikojen tuhannesta parhaasta maailmassa. American Film Instituten sadan parhaan amerikkalaiskomedian listalla vuonna 2000 "Hätä ei lue lakia" nousi sijalle 14. Vuonna 2017 BBC:n äänestyksessä 253 eri puolilta maailmaa olevaa elokuvakriitikkoa valitsi sen kaikkien aikojen 17. parhaaksi komediaksi.